Broj: 711-I-1440-M-258/22-03-19

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Katarine Mihelčić, gradonačelnice Grada Delnica**,za davanjem mišljenja Povjerenstva,na 171. sjednici održanoj dana 13. svibnja 2022.g. donosi sljedeće

**MIŠLJENJE**

**Sukladno odredbama članka 3. stavka 1. i 2. ZSSI-a članovi predstavničkog tijela jedinice lokalne ili područne (regionalne) samouprave nisu obveznici ZSSI-a te se stoga obveznicu Katarinu Mihelčić, gradonačelnicu Grada Delnice, upućuje da se s postavljenim upitom obrati Ministarstvu pravosuđa i uprave kao nadležnom tijelu.**

 Obrazloženje

Zahtjev za mišljenjem podnijela je obveznica Katarina Mihelčić, gradonačelnica Grada Delnica. U Povjerenstvu zahtjev je zaprimljen 06. svibnja 2022. pod poslovnim brojem 711-U-4786-M-258/22-01-4, povodom kojeg se vodi predmet broj M-258/22.

Člankom 3. stavkom 1. podstavkom 34. propisano je da župani, gradonačelnici, općinski načelnici i njihovi zamjenici obveznici ZSSI-a. Uvidom u registar obveznika kojeg ustrojava i vodi Povjerenstvo utvrđeno je da je Katarina Mihelčić obnašala dužnost zamjenika gradonačelnika Grada Delnica u mandatu 2013.-2017.g. i 2017.-2021.g. te da od 4. lipnja 2021.g. obnaša dužnost gradonačelnice Grada Delnice. Slijedom obnašanja navedene dužnosti, Katarina Mihelčić obvezna je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da Gradsko vijeće Grada Delnica ukupno broji 13 članova te ističe da je posljednja sjednica održana dana 28.04.2022. godine i da se na istoj, između ostaloga, raspravljalo i odlučivalo o natječaju za prodaju građevinskog zemljišta u vlasništvu Grada Delnica. Obveznica ističe kako je eventualno sporna činjenica da je predsjednica Gradskog vijeća Grada Delnica, jedna od potpisnica peticije građana koji se protive navedenoj prodaji. Obveznica ističe kako je upitno je li potpisivanjem peticije predsjednica prekršila odredbu članka 3. alineje 5. i članka 5. alineje 5. Etičkog kodeksa nositelja političkih dužnosti u Gradu Delnicama (Službene novine PGŽ 54/12). Isto tako, obveznica postavlja upit smije li predsjednica Gradskog vijeća uopće glasati kada se o istom predmetu ponovo bude odlučivalo na sjednici Gradskog vijeća ili se mora izuzeti od toga. Obveznica pritom navodi da je upravo na ovoj posljednjoj sjednici Gradsko vijeće usvojilo novi Etički kodeks za Grad Delnice, a kojeg je predložila Komisija za statut, poslovnik i normativnu djelatnost čiji je ona član, i koji je objavljen u Službenim novinama Grada Delnica.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije.

Povjerenstvo ističe kako članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a na njih ne primjenjuju.

Povjerenstvo ističe kako su obveze, zabrane i ograničenja, koja obvezuju obnašatelje javnih dužnosti članova predstavničkih tijela jedinica lokalne i područne (regionalne) samouprave, propisane odredbama Zakona o lokalnim izborima („Narodne novine“, broj 144/12., 121/16., 98/19., 42/20. i 144/20.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15., 123/17. i 98/19.).

Za tumačenje i nadzor nad provedbom odredaba navedenih zakona, sukladno članku 10. stavku 5. Zakona o ustrojstvu i djelokrugu tijela državne uprave („Narodne novine“, broj 85/20.) nadležno je Ministarstvo pravosuđa i uprave te se stoga podnositeljicu zahtjeva upućuje da se s postavljenim upitom obrati nadležnom Ministarstvu.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Katarina Mihelčić, elektroničkom dostavom
2. Objava na internetskoj stranici Povjerenstva
3. Pismohrana